PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2005/FH/3/1/011	                     Bratislava 09. februára 2005	

       Protimonopolný úrad Slovenskej republiky, odbor koncentrácií, v správnom konaní začatom z vlastného podnetu vo veci uloženia pokuty za porušenie zákazu podľa § 10 ods. 13 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov podnikateľom SOLE Slovakia, a.s., Osloboditeľov 59, 990 01 Malý Krtíš,    IČO: 31 637 108  a podľa zákona č. 71/1967 Zb. o správnom konaní (správny poriadok) v znení neskorších predpisov

rozhodol

na základe § 38 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov tak, že ukladá pokutu za porušenie zákazu podľa § 10 ods. 13 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov podnikateľom SOLE Slovakia, a.s., Osloboditeľov 59, 990 01 Malý Krtíš,    IČO: 31 637 108 vykonávať práva a povinnosti vyplývajúce zo vzniku koncentrácie podnikateľov SOLE Slovakia, a.s., Osloboditeľov 59, 990 01 Malý Krtíš,                IČO: 31 637 108 a TAMILK, a.s., Trstínska cesta 2, 917 86 Trnava, IČO: 34 126 767

1.	prijatím 1 799 ks akcií dňa 26.06.2002, 17 972 ks akcií dňa 03.07.2002 a  69 196 ks akcií dňa 10.09.2002 podnikateľom SOLE Slovakia, a.s., Osloboditeľov 59, 990 01 Malý Krtíš, IČO: 31 637 108, čo predstavuje    68,87%-ný podiel na základnom imaní podnikateľa  TAMILK, a.s., Trstínska cesta 2, 917 86 Trnava, IČO: 34 126 767,

2.	zaplatením kúpnej ceny za 17 972 ks akcií vo výške 53 966 000 Sk dňa 12.07.2002 a zaplatením časti peňažného vkladu vo výške 4 893 000 Sk za 69 196 ks akcií dňa 27.09.2002 podnikateľom SOLE Slovakia, a.s., Osloboditeľov 59, 990 01 Malý Krtíš, IČO: 31 637 108,

3.	výkonom akcionárskych práv spočívajúcich v zmene členov predstavenstva uskutočneného dňa 21.05.2002 na mimoriadnom valnom zhromaždení podnikateľa TAMILK, a.s., Trstínska cesta 2, 917 86 Trnava, IČO: 34 126 767, 

4.	výkonom akcionárskych práv spočívajúcich v zmene členov predstavenstva uskutočneného dňa 11.09.2002 na mimoriadnom valnom zhromaždení podnikateľa TAMILK, a.s., Trstínska cesta 2, 917 86 Trnava, IČO: 34 126 767, 

5.	výkonom akcionárskych práv spočívajúcich v zmene členov dozornej rady uskutočneného dňa 11.09.2002 na mimoriadnom valnom zhromaždení podnikateľa TAMILK, a.s., Trstínska cesta 2, 917 86 Trnava, IČO: 34 126 767, 

6.	výkonom akcionárskych práv spočívajúcich v zmene stanov uskutočneného  dňa 21.05.2002 na mimoriadnom valnom zhromaždení podnikateľa        TAMILK, a.s., Trstínska cesta 2, 917 86 Trnava, IČO: 34 126 767, 

7.	výkonom akcionárskych práv spočívajúcich v zmene stanov uskutočneného dňa 11.09.2002 na mimoriadnom valnom zhromaždení podnikateľa TAMILK, a.s., Trstínska cesta 2, 917 86 Trnava, IČO: 34 126 767, 

8.	výkonom ďalších akcionárskych práv uskutočnených na zasadnutí predstavenstva zo dňa 11.09.2002   podnikateľa TAMILK a.s., Trstínska cesta 2, 917 86 Trnava, IČO: 34 126 767

vo výške 260 000 Sk (slovom dvestošesťdesiattisíc slovenských korún) podnikateľovi SOLE Slovakia, a.s., Pri starej prachárni 14, 831 04 Bratislava, IČO: 31 637 108, ktorú je podnikateľ SOLE Slovakia, a.s., Pri starej prachárni 14, 831 04 Bratislava, IČO: 31 637 108, povinný zaplatiť na účet Štátnej pokladnice číslo: 7000060793/8180, KS 1118, VS 05431011, v lehote do 15 dní odo dňa nadobudnutia právoplatnosti tohto rozhodnutia.

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 12.02.2002 doručené listom zaevidovaným úradom pod č. 656/2002 oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon              č. 136/2001 Z.z.“) podnikateľom SOLE Slovakia, a.s., Osloboditeľov 59, 990 01 Malý Krtíš, IČO: 31 637 108 (ďalej len „SOLE“), prostredníctvom JUDr. Norberta Hubinského, advokáta Advokátskej kancelárie AVOCAT Consulting & Services, Šoltésovej 12, 811 08 Bratislava, vzniknutej podľa § 9 ods. 1 písm. b) v spojení s      § 9 ods. 4 písm. b) zákona č. 136/2001 Z.z., spočívajúcej v získaní kontroly podnikateľa SOLE nad podnikom podnikateľa TAMILK, a.s., Trstínska cesta 2,                    917 86 Trnava, IČO: 34 126 767 (ďalej len „TAMILK“) na základe Zmluvy o uzavretí budúcej kúpnej zmluvy uzatvorenej dňa 15.01.2002 medzi Ing. Jozefom Vadovičom, Ing. Miroslavom Belanským, CSc. a podnikateľom SOLE (ďalej len „Zmluva“).       

	Na základe predmetného oznámenia koncentrácie sa podľa § 25 ods. 1 zákona č. 136/2001 Z.z. v spojení s § 18 ods. 1 zákona č. 71/1967 Zb. o správnom konaní (správny poriadok) začalo dňa 12.02.2002 správne konanie vo veci koncentrácie podnikateľov SOLE a TAMILK. 

        	V predmetnom správnom konaní bol účastníkom správneho konania podľa     § 25 ods. 3 zákona č. 136/2001 Z.z. podnikateľ SOLE, pričom účastníkmi predmetnej koncentrácie  boli podnikatelia SOLE a TAMILK. 

	Dňa 27.9.2002 úrad vydal rozhodnutie č. 2002/FH/3/1/209, ktorým súhlasil      s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z., spočívajúcou v získaní kontroly podnikateľa SOLE nad podnikom podnikateľa TAMILK na základe Zmluvy, na základe ktorej získal podnikateľ SOLE 75%-ný podiel na základnom imaní spoločnosti TAMILK (ďalej len „Rozhodnutie“). Predmetné Rozhodnutie nadobudlo právoplatnosť dňa 14.10.2002.

        	Podľa § 10 ods. 13 zákona č. 136/2001 Z.z. účastníci koncentrácie nesmú vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej. Vychádzajúc z tohto ustanovenia vyplýva, že podnikatelia SOLE a TAMILK v období od 15.01.2002, kedy koncentrácia podnikateľov SOLE a TAMILK vznikla do 14.10.2002, kedy nadobudlo právoplatnosť Rozhodnutie, nesmeli vykonávať žiadne práva a povinnosti vyplývajúce z predmetnej koncentrácie.

	Podľa § 38 ods. 1 zákona č. 136/2001 Z.z. úrad za porušenie ustanovení § 4 ods. 1, § 5, § 8 ods. 6, § 10 ods. 9 a 13, § 25 ods. 4 a § 29 ods. 5 uloží pokutu podnikateľovi do 10% z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.

	V súvislosti s vyššie uvedeným bol podnikateľ SOLE upozornený na redakčné oznámenie o oprave chyby v zákone č. 136/2001 Z.z., podľa ktorého v § 38 ods. 1 zákona č. 136/2001 Z.z. majú byť namiesto slov „§ 10 ods. 9, § 13“ správne uvedené slová „§ 10 ods. 9 a 13“. V znení predmetného redakčného oznámenia § 38 ods. 1 zákona č. 136/2001 Z.z. potom správne znie predmetné ustanovenie tak, ako je uvedené vyššie. V sledovanom období bolo teda porušenie § 10 ods. 13 zákona                     č. 136/2001 Z.z. predmetom ukladania sankcie a to podľa § 38 ods. 1 zákona           č. 136/2001 Z.z.

	Z podkladov a informácií, ktoré boli úradu predložené v priebehu správneho konania vo veci koncentrácie podnikateľov SOLE a TAMILK, konkrétne z informácií obsiahnutých v Zmluve vyplýva, že po zaplatení kúpnej ceny podnikateľom SOLE za 29,99%-ný podiel akcií podnikateľa TAMILK bolo možné schváliť zvýšenie základného imania spoločnosti až do výšky 75% zo strany budúceho kupujúceho, čím sa zabezpečí jeho majorita, vlastníctvo, ako aj možnosť kontroly nad podnikateľom TAMILK. 

	Podnikateľ SOLE nepožiadal v súlade s § 10 ods. 15 zákona                          č. 136/2001 Z.z. o udelenie výnimky zo zákazu vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej. 

	Vzhľadom na vyššie uvedené si úrad listom č. 4994/PMÚ SR/2004 zo dňa 29.09.2004 podľa § 22 ods. 2 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.          o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon č. 136/2001 Z.z. v znení neskorších predpisov“) vyžiadal od podnikateľa SOLE nasledovné podklady a informácie:

   1. notárske zápisnice a/alebo zápisnice zo zasadnutí valného zhromaždenia podnikateľa TAMILK, ktoré sa uskutočnili v období od 15.01.2002 do 14.10.2002 spolu so zoznamami prítomných akcionárov na jednotlivých zasadaniach, 

   2. zápisnicu zo zasadnutia valného zhromaždenia podnikateľa TAMILK, na ktorej došlo k odsúhlaseniu prevodu akcií na spoločnosť SOLE,

   3. zápisnice o priebehu zasadnutí Predstavenstva podnikateľa TAMILK a jeho rozhodnutiach, ktoré sa uskutočnili v období od 15.01.2002 do 14.10.2002 spolu so zoznamami prítomných členov zastupujúcich akcionárov na jednotlivých zasadnutiach,

   4. zápisnice zo zasadnutí Dozornej rady podnikateľa TAMILK, ktoré sa uskutočnili v období od 15.01.2002 do 14.10.2002 spolu so zoznamami prítomných členov zastupujúcich akcionárov na jednotlivých zasadnutiach,

  	5.  predloženie právne relevantných dokladov o prevode cenných papierov podnikateľa TAMILK na podnikateľa SOLE v období od 15.01.2002 do 14.10.2002, 

  	6. stanovy podnikateľa TAMILK platné k jednotlivým dátumom zasadnutí valného zhromaždenia za obdobie 15.01.2002 do 14.10.2002.

Vyššie uvedené podklady a informácie úrad žiadal od podnikateľa SOLE         z toho dôvodu, že podnikateľ TAMILK bol k 01.01.2004 zrušený zlúčením                  s podnikateľom SOLE.

	Listom č. 4995/PMÚ SR/2004 zo dňa 29.09.2004 si úrad podľa § 22 ods. 2 zákona č. 136/2001 Z.z. v znení neskorších predpisov vyžiadal od podnikateľa SOLE tieto podklady a informácie:

	1. doklad o zaplatení kúpnej ceny za 17 922 ks akcií vo výške 53 766 000 Sk podľa bodu 4.1. a) Zmluvy o kúpe cenných papierov zo dňa 07.05.2002 uzatvorenej medzi podnikateľom SOLE a Ing. Jozefom Vadovičom, Ing. Miroslavom Belanským, CSc. (ďalej len „Zmluva o kúpe cenných papierov“),

   2. doklad o zaplatení kúpnej ceny za 70 ks akcií vo výške 210 000 Sk podľa bodu 4.1. b) Zmluvy o kúpe cenných papierov,

   3. z podkladov a informácií predložených úradu v rámci správneho konania vo veci koncentrácie SOLE a TAMILK, a.s. so sídlom Trstínska cesta 2, 917 86 Trnava,   IČO: 34 126 767 (ďalej len „TAMILK“), konkrétne z bodu 4 zápisnice o priebehu mimoriadneho valného zhromaždenia zo dňa 21.05.2002 vyplynulo, že došlo            k zvýšeniu základného imania o 69 196 000 Sk a k tomuto zvýšeniu došlo upísaním a splatením nových 69 196 ks akcií podnikateľom SOLE. Úrad žiadal o zaslanie dokladu o splatení peňažného vkladu vo výške 16 242 000 Sk a dokladu o splatení nepeňažného vkladu vo výške 52 954 000 Sk za vyššie uvedené akcie.
   
	Z podkladov a informácií predložených úradu na základe horeuvedených listov úrad zistil nasledovné skutočnosti, ktoré napĺňajú skutkovú podstatu porušenia § 10 ods. 13 zákona č. 136/2001 Z.z.:

podnikateľom SOLE:

1.	prijatím 1 799 ks akcií dňa 26.06.2002, 17 972 ks akcií dňa 03.07.2002 a  69 196 ks akcií dňa 10.09.2002 podnikateľom SOLE, čo predstavuje       68,87%-ný podiel na základnom imaní podnikateľa  TAMILK, 

2.	zaplatením kúpnej ceny za 17 972 ks akcií vo výške 53 966 000 Sk dňa 12.07.2002 a zaplatením časti peňažného vkladu vo výške 4 893 000 Sk za 69 196 ks akcií dňa 27.09.2002 podnikateľom SOLE,

3.	výkonom akcionárskych práv spočívajúcich v zmene členov predstavenstva uskutočneného dňa 21.05.2002 na mimoriadnom valnom zhromaždení podnikateľa TAMILK a to tak, že za štvrtého člena bol schválený Gerald Anthony Lenihan, v tom čase generálny riaditeľ podnikateľa SOLE a piatym členom bol schválený JUDr. Norbert Hubinský,

4.	výkonom akcionárskych práv spočívajúcich v zmene členov predstavenstva uskutočneného dňa 11.09.2002 na mimoriadnom valnom zhromaždení podnikateľa TAMILK a to tak, že boli odvolaní z funkcie členov predstavenstva Ing. Miroslav Belanský, Ing. Anton Cebo, Ing. Miroslav Hríbik, JUDr. Norbert Hubinský a za nových členov boli menovaní Dr. Alfio Puglisi Cosentino, ktorý bol v tom čase predsedom podnikateľa SOLE a Ing. Miroslav Záhoranský, ktorý bol v tom čase podpredsedom podnikateľa SOLE. Dr. Alfio Puglisi Cosentino bol súčasne menovaný do funkcie predsedu predstavenstva,

5.	výkonom akcionárskych práv spočívajúcich v zmene členov dozornej rady uskutočneného dňa 11.09.2002 na mimoriadnom valnom zhromaždení podnikateľa TAMILK a to tak, že z funkcie členov dozornej rady boli odvolaní Ing. Ján Horecký, Ing. Ignác Pinkava, Peter Krasňanský a Katarína Špendlová a za nových členov boli menovaní Sean McDermott, ktorý bol v tom čase členom dozornej rady podnikateľa SOLE a Ing. Ingrid Beránková,

6.	výkonom akcionárskych práv spočívajúcich v zmene stanov uskutočneného  dňa 21.05.2002 na mimoriadnom valnom zhromaždení podnikateľa TAMILK a to tak, že bolo zrušené dovtedajšie znenie § 7 písm. B ods. 3, ktoré ustanovovalo, že predstavenstvo má troch členov. Slovo „troch“ bolo nahradené slovom „piatich“,

7.	výkonom akcionárskych práv spočívajúcich v zmene stanov uskutočneného dňa 11.09.2002 na mimoriadnom valnom zhromaždení podnikateľa TAMILK a to tak, že: 
a)	dovtedajšie znenie § 8 ods. 1 sa nahradilo novým znením: „Za spoločnosť koná a podpisuje vo všetkých veciach samostatne predseda predstavenstva spoločnosti.“,
b)	bolo zrušené dovtedajšie znenie § 7 písm. B ods. 3, v ktorom sa slovo „piatich“ nahradilo slovom „troch“, čiže došlo k zníženiu počtu členov predstavenstva z piatich na troch,
c)	bolo zrušené dovtedajšie znenie § 7 písm. C ods. 2, v ktorom sa číslovka „6“ nahradila číslovkou „3“, čiže došlo k zníženiu počtu členov dozornej rady zo šiestich na troch,

8.	výkonom akcionárskych práv uskutočnených na zasadnutí predstavenstva zo dňa 11.09.2002   podnikateľa TAMILK a to tak, že boli zrušené poverenia a splnomocnenia podnikateľa TAMILK a následne boli udelené nové splnomocnenia; došlo k schváleniu uznesenia o zotrvaní dovtedajšieho generálneho riaditeľa v tejto funkcii a k schváleniu uznesení o vypracovaní nového organizačného plánu a mzdovej štruktúry a o zvolaní mimoriadneho valného zhromaždenia podnikateľa TAMILK.

	Vzhľadom na vyššie uvedené úrad listom č. 5840/PMÚ SR/2004 zo dňa 11.11.2004 informoval podnikateľa SOLE, že dňom doručenia predmetného listu úrad začne z vlastného podnetu podľa § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) v nadväznosti na § 25 ods. 1 zákona č. 136/2001 Z.z. v znení neskorších predpisov správne konanie vo veci uloženia pokuty podľa § 38 ods. 1 zákona č. 136/2001 Z.z. za porušenie ustanovenia § 10 ods. 13 zákona                    č. 136/2001 Z.z., podľa ktorého účastníci koncentrácie nesmú vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej.

	Podľa § 44a ods. 1 zákona č. 136/2001 Z.z. v znení neskorších predpisov sa právne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európskej únii spravujú ustanoveniami tohto zákona; vznik týchto vzťahov sa posudzuje podľa doterajších vzťahov.

	Podľa § 44a ods. 12 zákona č. 136/2001 Z.z. v znení neskorších predpisov na ukladanie pokút za porušenie ustanovení doterajších predpisov, ktoré vzniklo pred dňom nadobudnutia účinnosti zákona č. 136/2001 Z.z. v znení neskorších predpisov, sa použijú ustanovenia doterajších predpisov.

	Úrad pri ukladaní pokuty za porušenie § 10 ods. 13 zákona č. 136/2001 Z.z. postupuje podľa zákona č. 136/2001 Z.z. z toho dôvodu, že k výkonu práv a povinností došlo pred dňom nadobudnutia účinnosti zákona č. 136/2001 Z.z. v znení neskorších predpisov.
 
	Za účastníka správneho konania vo veci uloženia pokuty podľa § 38 ods. 1 zákona č. 136/2001 Z.z. za porušenie § 10 ods. 13 zákona č. 136/2001 Z.z. úrad určil podnikateľa SOLE, vychádzajúc pritom z ustanovenia § 25 ods. 3, § 3 ods. 2 a  § 2 ods. 1 písm. a) zákona č. 136/2001 Z.z. v nadväznosti na Rozhodnutie, podľa ktorého podnikateľ SOLE je podnikateľom podľa § 3 ods. 2 zákona č. 136/2001 Z.z., a teda sa na neho podľa § 2 ods. 1 písm. a) zákona č. 136/2001 Z.z. zákon              č. 136/2001 Z.z. vzťahuje. Uvedenú skutočnosť považoval úrad v predmetnom správnom konaní podľa § 32 ods. 2 správneho poriadku za skutočnosť známu úradu z jeho úradnej činnosti.

	Úrad listom č. 5840/PMÚ SR/2004 zo dňa 11.11.2004 žiadal podnikateľa SOLE podľa § 22 ods. 2 zákona č. 136/2001 Z.z. v znení neskorších predpisov o predloženie obratu podnikateľa SOLE za rok 2003 a o predloženie výkazu ziskov a strát podnikateľa SOLE za rok 2003.

	Na základe doručenia doručenky vyššie uvedeného listu úrad začal predmetné správne konanie dňa 12.11.2004 pod č. 0124/OK/2004.

	Podnikateľ SOLE listom zaevidovaným úradom pod č. 6067/2004 zo dňa 24.11.2004 zaslal výkaz ziskov a strát za rok 2003 podnikateľa SOLE a konsolidovaný výkaz ziskov a strát za rok 2003 a uviedol, že za podnikateľa SOLE je osobou oprávnenou v priebehu predmetného správneho konania prijímať písomnosti súčasný generálny riaditeľ JUDr. Dušan Hazlinger. K začatiu predmetného správneho konania sa podnikateľ SOLE nevyjadril.

        Podľa § 38 ods. 1 zákona č. 136/2001 Z.z. úrad uloží pokutu podnikateľovi, ktorý porušil povinnosť podľa § 10 ods. 13 zákona č. 136/2001 Z.z. do 10% z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.

	Podľa § 10 ods. 3 zákona č. 136/2001 Z.z. obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi.

	Podľa § 38 ods. 3 zákona č. 136/2001 Z.z. predchádzajúcim uzavretým účtovným obdobím podľa § 38 ods. 1 zákona č. 136/2001 Z.z. je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku.

	Podľa § 38 ods. 9 zákona č. 136/2001 Z.z. úrad pri ukladaní pokuty posudzuje závažnosť a dĺžku trvania porušovania ustanovení tohto zákona. Úrad pri posudzovaní závažnosti porušovania ustanovení tohto zákona berie do úvahy jeho povahu, skutočný dopad na trh, a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné faktory, najmä opakované porušovanie tohto zákona tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania ustanovení tohto zákona, získanie majetkového prospechu v dôsledku porušenia ustanovenia tohto zákona alebo neplnenie dohody obmedzujúcej súťaž v praxi.

	Úrad v posudzovanom prípade prihliadol pri ukladaní pokuty podnikateľovi SOLE za porušenie povinnosti podľa § 10 ods. 13 zákona č. 136/2001 Z.z. na nasledovné skutočnosti: celková dĺžka porušenia ustanovenia § 10 ods. 13 zákona  č. 136/2001 Z.z. bola vyše 4 mesiace. Koncentrácia podnikateľov SOLE a TAMILK bola Rozhodnutím schválená. V predmetnom prípade sa jedná o prvé porušenie zákona č. 136/2001 Z.z. podnikateľom SOLE. Úrad nezistil získanie majetkového prospechu v dôsledku porušenia ustanovenia zákona č. 136/2001 Z.z.

	Úrad na základe vyššie uvedeného uložil pokutu za porušenie § 10 ods. 13 zákona č. 136/2001 Z.z. v súlade so zákonom č. 136/2001 Z.z. 

	Úrad zistil, že podnikateľ SOLE mal za uzavreté účtovné obdobie roku 2003 obrat vo výške 1 777 873 000 Sk.

    	Podľa § 38 ods. 7 zákona č. 136/2001 Z.z.  pokuty podľa § 38 ods. 1 zákona č. 136/2001 Z.z. môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmich rokov odo dňa, keď došlo k porušeniu ustanovení zákona č. 136/2001 Z.z. V súvislosti s § 38 ods. 7 zákona č. 136/2001 Z.z. úrad teda skúmal, či bola zachovaná subjektívna a objektívna premlčacia lehota obsiahnutá v predmetnom ustanovení zákona.  Vzhľadom na to, že k začatiu správneho konania vo veci uloženia pokuty podľa § 38 ods. 1 zákona č. 136/2001 Z.z. podnikateľovi SOLE došlo dňa 12.11.2004 ako aj vzhľadom na to, že k predmetnému porušeniu zákona došlo v období od 21.05.2002, kedy došlo k prvému porušeniu § 10 ods. 13 zákona č. 136/2001 Z.z. do 14.10.2002, kedy nadobudlo právoplatnosť Rozhodnutie, úrad dospel k záveru, že subjektívna štvorročná ako aj objektívna osemročná lehota bola zachovaná.
	
      	Podľa § 33 zákona č. 136/2001 Z.z. v znení neskorších predpisov úrad vyzval podnikateľa SOLE listom č. 6418/PMÚ SR/2004 zo dňa 08.12.2004, aby sa ústne alebo písomne pred vydaním rozhodnutia úradu vyjadril k jeho podkladu a k spôsobu jeho zistenia, prípadne navrhol jeho doplnenie do 10 pracovných dní odo dňa doručenia predmetného listu. 
       
	Podnikateľ SOLE sa k predmetnej výzve zo dňa 08.12.2004 zaevidovanom pod č. 6418/PMÚ SR/2004 nevyjadril. Lehota 10 pracovných dní, ktorá bola podnikateľovi SOLE stanovená na vyjadrenie sa pred vydaním rozhodnutia uplynula dňa 23.12.2004.

	Úrad listom č. 0546/PMÚ SR/2005 zo dňa 28.01.2005 podnikateľovi SOLE oznámil opravu chýb v písaní, ku ktorým došlo vo výzve pred vydaním rozhodnutia. Tým istým listom úrad podnikateľa SOLE vyzval, že pokiaľ sa chce k predmetnému listu vyjadriť, má tak urobiť do 3 pracovných dní odo dňa doručenia predmetného listu. Podnikateľ SOLE sa v úradom určenej lehote k predmetnému listu nevyjadril.
                   
         	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
     
          Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení  neskorších predpisov v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.               Podľa § 61 ods. 1 správneho poriadku včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                 	 Ing. Emília Babiaková
                                                                             hlavný štátny radca
                                                                        splnomocnenkyňa pre koncentrácie

Rozhodnutie sa doručí:  

SOLE Slovakia, a.s.
JUDr. Dušan Hazlinger
generálny riaditeľ
Pri starej prachárni 14
831 04 Bratislava